b'\n_START_ARTICLE_\nLaiho Trio\n_START_PARAGRAPH_\nLaiho Trio oli kolmen harmonikan yhtye, jonka muodosti kolme veljest\xc3\xa4: Altti U. Laiho (1939 Pori \xe2\x80\x93 2017 Ulvila), Veikko O. Laiho (s. 1942) ja Pentti K. Laiho (s. 1944). Veljekset ovat syntyneet Porissa. Kansainv\xc3\xa4listen asiantuntijoiden mukaan trio oli kokoonpanoltaan, ohjelmistoltaan ja virtuositeetiltaan ainoa laatuaan maailmassa.     Yhtyeen ohjelmisto koostui suurista orkesteriteoksista, jotka sovitettiin tilausty\xc3\xb6n\xc3\xa4 varta vasten heid\xc3\xa4n trioansa varten.  Vaikka veljekset ovat kotoisin Suomesta, niin varsinaisen uransa he loivat Yhdysvalloissa, jossa my\xc3\xb6s asuivat pitk\xc3\xa4\xc3\xa4n._NEWLINE__NEWLINE_Veljekset olivat p\xc3\xa4\xc3\xa4asiassa itseoppineita taiteilijoita ja kehittiv\xc3\xa4t oman soittotekniikkansa ja orkestraalisen tyylins\xc3\xa4 ja perustivat t\xc3\xa4m\xc3\xa4n ainutlaatuisen sinfoniayhtyeen vuonna 1960. Ohjelmistoa ei ollut t\xc3\xa4llaiselle yhtyeelle saatavana, joten se piti kokonaan tehd\xc3\xa4 tilausty\xc3\xb6n\xc3\xa4. P\xc3\xa4\xc3\xa4asiassa n\xc3\xa4it\xc3\xa4 transkriptioita orkesteriteoksista tekiv\xc3\xa4t heille kapellimestari George de Godzinsky ja ranskalainen s\xc3\xa4velt\xc3\xa4j\xc3\xa4, professori Tony Chiapparin. My\xc3\xb6hemmin veljekset itse tekiv\xc3\xa4t transkriptioita triolleen. Trion ohjelmistoon kuului mm. Beethovenin Sinfonia Nro. 5, Coriolanus ja Egmont alkusoitot, Mozartin Sinfonia Nro. 40, Sibeliuksen Finlandia ja Karelia-sarja, Tchaikovskyn musiikkia Joutsenlammesta, Sarasaten Zigeunerweisen, Saint-Saensin Introduction ja Rondo Capriccioso, Paganinin Moto Perpetuo ja Le Streghe, von Supp\xc3\xa9n Kevyt Ratsuv\xc3\xa4ki-alkusoitto, Johann Straussin Lepakko-alkusoitto ym. Suomessa yhtye tuli tunnetuksi kymmenist\xc3\xa4 radio-ohjelmista, joita veljekset tekiv\xc3\xa4t Yleisradiolle Helsinkiin vuosina 1960 - 1974.\n_START_SECTION_\nLaiho Trio Yhdysvalloissa\n_START_PARAGRAPH_\nEnsimm\xc3\xa4isen konserttimatkansa Yhdysvaltoihin ja Kanadaan trio teki vuosina 1968 - 1969. Kiertue oli laaja ja ulottui rannikolta rannikolle. Konsertteja oli useita kymmeni\xc3\xa4 sek\xc3\xa4 TV - ja radioesiintymisi\xc3\xa4. Los Angelesissa konsertti pidettiin International Instituten salissa. Kanadalainen sanomalehti Vapaa Sana kirjoitti siit\xc3\xa4 28. tammikuuta 1969 mm. seuraavaa: \xe2\x80\x9cInnostunut yleis\xc3\xb6 otti vastaan n\xc3\xa4m\xc3\xa4 kolme komeaa taiteilijaa suurella innolla ja odotuksella. Olimme lukeneet jo etuk\xc3\xa4teen mainoksia siit\xc3\xa4, ett\xc3\xa4 heid\xc3\xa4t on nimetty Harmonikkakuninkaiksi, nimitys josta ei juuri kenenk\xc3\xa4\xc3\xa4n pit\xc3\xa4isi yli astua. Odotimme jotain erikoista. Emme my\xc3\xb6sk\xc3\xa4\xc3\xa4n odotuksessamme pettyneet.\xe2\x80\x9d Lehti jatkaa: \xe2\x80\x9cOhjelma suomalaisittain ei kuitenkaan olisi t\xc3\xa4ydellinen ilman Sibeliuksen Finlandiaa. Se oli ohjelman p\xc3\xa4\xc3\xa4t\xc3\xb6snumero. On uskomatonta, ett\xc3\xa4 kolmella haitarilla voidaan soittaa niin vaativa kappale kun Finlandia. Mutta Laihon veljekset esittiv\xc3\xa4t sen kokonaisuudessaan, varmoin ottein ett\xc3\xa4 ihokarvat nousivat pystyyn. Se kuului kuin sinfoniaorkesterin soittamana konsanaan. Uskomatonta mutta totta.\xe2\x80\x9d New Yorkissa Trio esiintyi kuusi kertaa kuuluisassa Arthur Godfreyn ohjelmassa, joka l\xc3\xa4hetettiin CBS:n kanavalla kautta koko mantereen. Godfrey oli Laiho Trion esityksist\xc3\xa4 hyvin vaikuttunut ja huudahti \xe2\x80\x9cNoitia!\xe2\x80\x9d H\xc3\xa4n kertoi kuulijoilleen yh\xc3\xa4 uudelleen ja uudelleen, ett\xc3\xa4 \xe2\x80\x9cette usko, mutta heit\xc3\xa4 on kolme vaikka se kuulostaa kuin yhdell\xc3\xa4 instrumentilla soitettuna, niin hyvin he soittavat yhteen.\xe2\x80\x9d Laiho Trion toinen konserttimatka Yhdysvaltoihin alkoi kev\xc3\xa4\xc3\xa4ll\xc3\xa4 1977. T\xc3\xa4ll\xc3\xa4 kerralla veljekset j\xc3\xa4iv\xc3\xa4t pysyv\xc3\xa4sti Amerikkaan ja asuivat New Yorkissa. Trion managerina toimi Mark Bichurin Concerts Corporation Carnegie Hallissa, New Yorkissa. Monet t\xc3\xa4m\xc3\xa4n konserttitoimiston taiteilijoista olivat maailmankuuluja konserttitaiteilijoita. Laiho Trioa esiteltiin monena vuotena Musical America nimisess\xc3\xa4 klassisen musiikin taiteilijakalenterissa. T\xc3\xa4ss\xc3\xa4 kalenterissa esitell\xc3\xa4\xc3\xa4n maailmankuuluja huipputaiteilijoita kansainv\xc3\xa4lisille konserttimarkkinoille ja Laihon veljekset ovat ensimm\xc3\xa4iset harmonikkataiteilijat, jotka hyv\xc3\xa4ksyttiin esitelt\xc3\xa4v\xc3\xa4ksi t\xc3\xa4ss\xc3\xa4 kalenterissa._NEWLINE__NEWLINE_Laiho Trion konsertit olivat ainutlaatuisia, uraauurtavia ja historiallisia, kolmella hanurilla esitettyj\xc3\xa4 t\xc3\xa4ysimittaisia klassisia ammattikonsertteja, joita he esittiv\xc3\xa4t maailman suurimmilla konserttilavoilla, tuhansiin nousseille yleis\xc3\xb6ille. Triolla ei ollut mit\xc3\xa4\xc3\xa4n kilpailua muiden hanuristien taholta, sill\xc3\xa4 he olivat ainoat hanuristit Amerikassa, jotka esittiv\xc3\xa4t klassisia t\xc3\xa4ysimittaisia ammattikonsertteja. Trio esitti konsertteja my\xc3\xb6s kirkoissa, kuten esim. Saint Patrick\xc3\xadn Cathedralissa New Yorkissa, joka on yksi maailman suurimmista kirkoista. Toimittaja Charles Rissanen kirjoitti t\xc3\xa4st\xc3\xa4 konsertista Aamulehdess\xc3\xa4 9. elokuuta 1981 mm. seuraavaa: \xe2\x80\x9cPorin Hanuristit \xc2\xb4\xc3\x84ssin\xc3\xa4\xc2\xb4 USA: ssa (otsikko) \xe2\x80\xa6Laihot ovat soittaneet isoissa kirkoissa - mm. New Yorkin tunnetuimmassa Pyh\xc3\xa4n Patrickin katedraalissa, 5. Avenuella, \xe2\x80\xa6Kuulin Laiho Trion soittavan siell\xc3\xa4 alttarin edess\xc3\xa4. Komealta se tuntui. Hanurisinfonikot t\xc3\xa4yttiv\xc3\xa4t tuon ison kirkon musiikillaan.\xe2\x80\x9c International Musician lehden lokakuun numerossa 1990 oli Laiho Triosta artikkeli, jossa mainittiin mm. seuraavaa: \xe2\x80\x9cLaiho Trio - Kolme Ensimm\xc3\xa4ist\xc3\xa4 Hanurisinfonikkoa (otsikko) \xe2\x80\xa6aiemmin ei ole otettu huomioon ett\xc3\xa4 t\xc3\xa4m\xc3\xa4 soitin voisi my\xc3\xb6t\xc3\xa4vaikuttaa sinfonioitten, oopperoitten tai konserttojen musiikkiohjelmiin. Mutta 1961 (1960) t\xc3\xa4m\xc3\xa4 kaikki muuttui. Kolme veljest\xc3\xa4 Altti, Veikko ja Pentti Laiho, syntyneet Porissa Suomessa, perustivat ainoan yhtyeen maailmassa, joka esitt\xc3\xa4\xc3\xa4 sinfonista orkesterimusiikkia kolmella hanurilla. \xe2\x80\xa6He esiintyiv\xc3\xa4t tuhansiin nousseille yleis\xc3\xb6ille, samalla tavalla kuin konserttimaailman supert\xc3\xa4hdet.\xe2\x80\x9d Konserttien lis\xc3\xa4ksi Laiho Trio esiintyi useissa mantereen laajuisissa TV - ja radiol\xc3\xa4hetyksiss\xc3\xa4, kuten ABC, CBS, NBC, PBS, WOR ja WNYC. The New York Times-lehden radioasemalla (WQXR) trio esitti useita tunnin mittaisia konsertteja suorissa l\xc3\xa4hetyksiss\xc3\xa4. T\xc3\xa4t\xc3\xa4 asemaa pidet\xc3\xa4\xc3\xa4n parhaana ja t\xc3\xa4rkeimp\xc3\xa4n\xc3\xa4 klassisen musiikin radioasemana Amerikassa. N\xc3\xa4iden konserttien johtajana toimi Robert Sherman. H\xc3\xa4n esitteli ja kommentoi konserttia radiokuuntelijoille ja Laiho Trion esityksist\xc3\xa4 h\xc3\xa4n sanoi \xe2\x80\x9cSuurenmoista, loistavaa, mit\xc3\xa4 harvinaisin nautinto.\xe2\x80\x9d  Laiho Trio esiintyi my\xc3\xb6s Ruotsin Kuninkaalle Kaarle XVI Kustaalle ja Kuningatar Silvialle, heid\xc3\xa4n vieraillessaan New Yorkissa marraskuussa 1982. Managerin kuoltua, veljekset ryhtyiv\xc3\xa4t itse j\xc3\xa4rjest\xc3\xa4m\xc3\xa4\xc3\xa4n konsertteja triolleen. Heill\xc3\xa4 oli mm. tekeill\xc3\xa4 laaja konserttimatka Eurooppaan ja Kiinaan. Suuri muutos tapahtui kuitenkin veljesten uralla kun Pentin kuulo alkoi heikkenem\xc3\xa4\xc3\xa4n. Se oli katastrofi. Onko heill\xc3\xa4 sama kohtalo kuin Beethovenilla? Pentille tehtiin korvaleikkaus, jonka johdosta kuulo kyll\xc3\xa4 parani huomattavasti, mutta korva ei kest\xc3\xa4nyt voimakasta soittoa. Laiho Trion loistava konserttiura oli ohi. Musiikkiuransa jatkamiseksi he p\xc3\xa4\xc3\xa4ttiv\xc3\xa4t keskitty\xc3\xa4 s\xc3\xa4velt\xc3\xa4miseen. T\xc3\xa4ll\xc3\xa4 tavalla he voivat k\xc3\xa4ytt\xc3\xa4\xc3\xa4 tehokkaasti hyv\xc3\xa4kseen saamiaan kokemuksia musiikissa. He meniv\xc3\xa4t opiskelemaan s\xc3\xa4vellyst\xc3\xa4 yliopistoon (The City University of New York). S\xc3\xa4vellyksen opettajana toimi mm. professori John Corigliano. H\xc3\xa4nt\xc3\xa4 pidet\xc3\xa4\xc3\xa4n t\xc3\xa4m\xc3\xa4n hetken suurimpana sinfonia - ja oopperas\xc3\xa4velt\xc3\xa4j\xc3\xa4n\xc3\xa4 Amerikassa._NEWLINE_Opinnot sujuivat hyvin. He voittivat useita palkintoja ja lokakuussa 1993 heid\xc3\xa4t kutsuttiin The Golden Key National (nyky\xc3\xa4\xc3\xa4n international) Honor Society\xc2\xb4n j\xc3\xa4seniksi. T\xc3\xa4h\xc3\xa4n kunniaseuraan kutsutaan parhaiten menestyneet opiskelijat Amerikan yliopistoista. Veljekset suorittivat Bachelor of Science oppiarvot, Veikko 1990, Altti ja Pentti 1995 ja Master of Music oppiarvot vuonna 2000. T\xc3\xa4m\xc3\xa4n lis\xc3\xa4ksi Veikko suoritti my\xc3\xb6s Master of Arts in Teaching Music oppiarvon vuonna 1992.\n_START_SECTION_\nImatra-yhdistyksen johtajina Brooklynissa\n_START_PARAGRAPH_\nOpiskeluaikana veljekset olivat my\xc3\xb6s mukana New Yorkin Brooklynissa olleen suomalaisen Imatra-yhdistyksen toiminnassa. Veikko oli yhdistyksen puheenjohtajana ja Pentti rahastonhoitajana. Heid\xc3\xa4n johtokaudellaan vietettiin yhdistyksen 100-vuotisjuhlat vuonna 1991 ja Pentin aloitteesta juhlan kunniaksi hankittiin Imatra-talon edess\xc3\xa4 olevalle 40. kadulle rinnakkaisnimi \xe2\x80\x9cFinlandia Street\xe2\x80\x9d, joka on kadun pysyv\xc3\xa4 nimi. _NEWLINE_Veljekset pyrkiv\xc3\xa4t kehitt\xc3\xa4m\xc3\xa4\xc3\xa4n ja yll\xc3\xa4pit\xc3\xa4m\xc3\xa4\xc3\xa4n Imatra-talon toimintaa suomalaisen kulttuuritoiminnan hyv\xc3\xa4ksi New Yorkissa. Turvatakseen suomalaisen seuran olemassaolon jatkossakin he pyrkiv\xc3\xa4t aktiivisesti saamaan Imatra-yhdistyksen toiminnan ja omaisuuden Suomen valtion hallintaan, sill\xc3\xa4 se oli ainoa keino jatkaa seuran suomalaista toimintaa, koska paikalliset suomalaiset eiv\xc3\xa4t olisi en\xc3\xa4\xc3\xa4 kauan kyenneet siit\xc3\xa4 yksin huolehtimaan. Opetusministeri\xc3\xb6 oli asiasta kiinnostunut. Yhten\xc3\xa4 tavoitteena veljeksill\xc3\xa4 oli my\xc3\xb6s, ett\xc3\xa4 Imatra-talolle perustettaisiin vuotuinen musiikkifestivaali, jossa suomalaiset ja amerikkalaiset taiteilijat voisivat esiinty\xc3\xa4 amerikkalaiselle yleis\xc3\xb6lle. He eiv\xc3\xa4t kuitenkaan saaneet yhdistyksen tukea n\xc3\xa4ille suunnitelmille, sill\xc3\xa4 osa seuran suomalaisista johtohenkil\xc3\xb6ist\xc3\xa4 halusi tiiviimp\xc3\xa4\xc3\xa4 yhteisty\xc3\xb6t\xc3\xa4 ei-suomalaisten kanssa ja niinp\xc3\xa4 veljekset erosivat seuran johtoteht\xc3\xa4vist\xc3\xa4 kes\xc3\xa4kuulla 1992. Seura oli silloin velaton, mutta pian heid\xc3\xa4n l\xc3\xa4ht\xc3\xb6ns\xc3\xa4 j\xc3\xa4lkeen seura velkaantui pahoin ja meni vararikkoon. Vuonna 1996 talo myytiin ja seura lakkautettiin. Seuraavana lainauksia New Yorkin Uutisista, joissa kerrotaan Imatran toiminnasta veljesten johtokaudella. 13. joulukuuta 1988: \xe2\x80\x9cBrooklynin kohta sata vuotta t\xc3\xa4ytt\xc3\xa4v\xc3\xa4 Imatra haali el\xc3\xa4\xc3\xa4 uutta nousukautta. \xe2\x80\xa6Viime sunnuntaina iltap\xc3\xa4iv\xc3\xa4ll\xc3\xa4 koko Imatra haali Brooklynin Sunset puiston l\xc3\xa4hist\xc3\xb6ll\xc3\xa4 koki kaikkien aikojen yll\xc3\xa4tyksen, Imatra seuran omaan joulujuhlaan oli saapunut yleis\xc3\xb6\xc3\xa4 enemm\xc3\xa4n kuin moneen, moneen vuoteen.\xe2\x80\x9d 14. helmikuuta 1989: \xe2\x80\x9c\xe2\x80\xa6Veikko Laiho aikaansaavine johtokuntineen on vastaanottanut yh\xc3\xa4 lis\xc3\xa4\xc3\xa4 vierailevia orkestereita ym. ryhmi\xc3\xa4. Samoin on niihin tilaisuuksiin tullut lis\xc3\xa4\xc3\xa4 yleis\xc3\xb6\xc3\xa4kin Imatran talolle kuluneen vuoden aikana.\xe2\x80\x9d 28. helmikuuta 1989: \xe2\x80\x9cVuosikokous valitsi raikuvien k\xc3\xa4ttentaputusten saattelemana Veikko Laihon yksimielisesti jo toiseksi vuodeksi seuran puheenjohtajaksi.\xe2\x80\x9d 16. lokakuuta 1990: \xe2\x80\x9cNykyinen johtokunta on tehnyt hyv\xc3\xa4\xc3\xa4 ty\xc3\xb6t\xc3\xa4 Imatra-seuran \xc2\xb4ruorissa\xc2\xb4 ja johtanut laivaa parhaalla mahdollisella tavalla.\xe2\x80\x9d Seuraavana lainaus Imatran j\xc3\xa4senten l\xc3\xa4hett\xc3\xa4m\xc3\xa4st\xc3\xa4 kirjeest\xc3\xa4 20. kes\xc3\xa4kuuta 1992: \xe2\x80\x9cKansallisseura Imatra saa kiitt\xc3\xa4\xc3\xa4 Laihon veljeksi\xc3\xa4 siit\xc3\xa4, ett\xc3\xa4 Seura on ylip\xc3\xa4\xc3\xa4ns\xc3\xa4 olemassa\xe2\x80\xa6\xe2\x80\x9d\n_START_SECTION_\nVeikko Olavi Laihon s\xc3\xa4vellyksi\xc3\xa4 kevyen viihdemusiikin alalla:\n_START_PARAGRAPH_\nAskeleet kuun sillalla_NEWLINE_Etsin nuoruuteni kes\xc3\xa4\xc3\xa4_NEWLINE_Florida\xc2\xb4s tango_NEWLINE_Haaveita siness\xc3\xa4_NEWLINE_H\xc3\xa4n poissa on_NEWLINE_Hyv\xc3\xa4n haltijan lahjat_NEWLINE_Juhannusruusut_NEWLINE_Kaukainen kutsu_NEWLINE_Keskiy\xc3\xb6n aurinko_NEWLINE_Kirjaimet hiakassa_NEWLINE_Kukkasein_NEWLINE_Kutsun kuulen meren_NEWLINE_Mairelle_NEWLINE_Muistoja lapsuudenkodista_NEWLINE_Muistojen tango_NEWLINE_Mummon tuutilaulu_NEWLINE_Onnellisia p\xc3\xa4ivi\xc3\xa4_NEWLINE_Pielisen kauneutta_NEWLINE_Rakkain ihminen_NEWLINE_Sinulle_NEWLINE_Sinulle yst\xc3\xa4v\xc3\xa4in_NEWLINE_Soi s\xc3\xa4vel yhteinen_NEWLINE_Sylin t\xc3\xa4ydelt\xc3\xa4 onnea_NEWLINE_Syyslehtien tanssi_NEWLINE_S\xc3\xa4 miss\xc3\xa4 viivyit_NEWLINE_S\xc3\xa4rkynyt kristalli_NEWLINE_Taivaan t\xc3\xa4htimerkit_NEWLINE_Tyhj\xc3\xa4 keinutuoli_NEWLINE_Tytt\xc3\xa4ren valssi_NEWLINE_T\xc3\xa4ydenkuun aikaan_NEWLINE_Uskon rakkauden voimaan_NEWLINE_Yksin_NEWLINE_Kaikissa kappaleissa \xc2\xa0s\xc3\xa4v. Veikko Olavi Laiho / sanat H. Hynninen'